Verhoudings: Jou beste pêl is dalk nie so goed | Netwerk24
Toe ons jonger was, het die meeste van ons girls 'n bestie gehad. Sy was die tjommie wat jou diepste geheime geken en al die dik stukke van jou nuutste crush geweet het. Julle sou naweek ná naweek sleepovers reël en mekaar se ore plat praat oor die foon, selfs al woon julle 'n klipgooi ver van mekaar. Tog verander vriendskappe namate 'n mens ouer word.
Nou is daar verskeie besties in jou lewe. Soos die vriendin met haar sonnige geaardheid wat jou laste ligter laat voel van wie jy nooit genoeg kry nie, en 'n ander een wat jou geanker laat voel en op die regte pad hou . . .
Maar kom ons weer nou maar eerlik – iewers is daar altyd daai uitmergelende pêl. Die een wat jou eintlik verlig laat voel wanneer sy haar ry kry ná 'n kuier wat jou siel meer uitgeput as gevoed los. Vriendskappe het die potensiaal om die beste in jou na vore te bring, maar ook die mag om jou lewe te verwoes, sê die kliniese sielkundige dr. Alitha Pithey van Worcester in die Wes-Kaap.